Aceasta este o cronică la mișto. Așa cum a fost și evoluția echipei lui Emil Săndoi in compania echipei de sub Turnul Chindiei. Pe pagina de Facebook a clubului ni se spune că înfrângerea este nemeritată. Asta nu mai reprezintă o noutate. Se întâmplă la fiecare eșec.

Nemeritat? Pe bune? Chiar și atunci când rezultatul este știut dinainte, cum a fost cazul ieri?

Ce ironie… piteștenii primesc din greșeală un penalty – cred că centralul Antonie n-a fost anunțat de „colaborarea” dintre cele două formații – pe care Buhăescu este nevoit să-l rateze. Da, ironie, pentru că Săndoi este cel care reclama faptul că FC Argeș nu primește penalty.

Acest joc „prietenesc” a fost programat chiar în ziua în care principalul alb-violeților a împlinit 54 de ani. Iar tribuna piteșteană n-a rămas datoare, la final, i-a transmis tradiționalul „Demisia! ” – scandat din toate zonele arenei care poartă numele legendarului Nicolae Dobrin.

Săndoi n-a fost singurul „felicitat”, primarul Cornel Ionică – patronul spiritual al echipei – fiind și el „gratulat” de fanii din peluză, care au înțeles că antrenorul (indiferent de numele lui) este doar un pion pe tabla de șah în fața căreia se așează unele personaje aflate vremelnic la conducerea orașului, și care, decid, voit sau prin incompetența lor, destinele sportului piteștean.

Se pare că nici măcar umbrela protectoare a celor de la Kaspersky (nr. 2 mondial în materie de protecție online) – noul partener al clubului FC Argeș, nu reușește să împiedice penetrarea porții echipei alb-violete. Poate că era de preferat Bitdefender (nr. 1). Sau poate nu. Pentru că atunci când ești sabotat din interior, nicio protecție nu este eficientă.

Închei, parafrazându-l pe vicele Apostoliceanu, cel care în timpul partidei îl întreba pe unul dintre componenții staff-ului lui FC Argeș: „Vasi, batem și noi pe cineva?”